ai4bharat/Pralekha huggingface dataset:
राष्ट्रपति सचिवालय
राष्ट्रपति ने श्री मनोहर पर्रिकर के निधन पर शोक व्यक्त किया
राष्ट्रपति श्री रामनाथ कोविंद ने गोवा के मुख्यमंत्री श्री मनोहर पर्रिकर के निधन पर शोक व्यक्त किया है।
राष्ट्रपति ने कहा, ‘मैं गोवा के मुख्यमंत्री श्री मनोहर पर्रिकर के निधन का समाचार पाकर अत्यंत दुखी हूं। वे साहस और सहनशीलता के साथ बीमारी का सामना करते हुए दिवंगत हो गए। श्री पर्रिकर समर्पण और सत्यनिष्ठा के प्रतीक थे और उन्होंने आजीवन जनता की सेवा की। राष्ट्र और गोवा के लोगों की उन्होंने जो सेवा की, उसको भुलाया नहीं जा सकता।’
रक्षा मंत्रालय
रक्षा मंत्री ने नई दिल्ली में आयोजित होने वाली शंघाई सहयोग संगठन के रक्षा मंत्रियों की बैठक से इतर कज़ाख़िस्तान और ताजिकिस्तान से आए अपने समकक्षों के साथ द्विपक्षीय बैठकें कीं
रक्षा मंत्री श्री राजनाथ सिंह ने 27 अप्रैल, 2023 को नई दिल्ली में कज़ाख़िस्तान के रक्षा मंत्री कर्नल जनरल रुसलान ज़ाक्सिल्यकोव और ताजिकिस्तान के रक्षा मंत्री कर्नल जनरल शेराली मिर्ज़ो के साथ अलग-अलग द्विपक्षीय बैठकें कीं। दोनों रक्षा मंत्रियों से विचार-विमर्श के दौरान कज़ाख़िस्तान और ताजिकिस्तान के साथ भारत के रक्षा सहयोग के पूरी विस्तृत श्रृंखला की समीक्षा की गई। इस दौरान पारस्परिक रूप से लाभकारी सहयोग का विस्तार करने के तौर-तरीकों की पहचान करने पर ध्यान केंद्रित किया गया। बैठक में आपसी हित के अन्य मुद्दों पर भी चर्चा की गई।
शंघाई सहयोग संगठन  की 28 अप्रैल, 2023 को आयोजित होने वाली रक्षा मंत्रियों की बैठक में भाग लेने के लिए सभी रक्षा मंत्री, श्री राजनाथ सिंह के निमंत्रण पर दिल्ली आ रहे हैं।
रक्षा मंत्रालय
पश्चिमी वायु कमान के कमांडरों का सम्मेलन
पश्चिमी वायु कमान के कमांडरों का सम्मेलन 05 और 06 सितंबर, 2019 को नई दिल्ली में आयोजित किया गया। पश्चिमी वायु कमान के सभी वायु सेना स्टेशनों के वायु सेना अधिकारियों / स्टेशन कमांडरों ने इस सम्मेलन में भाग लिया। वायु सेना प्रमुख बीएस धनोआ पीवीएसएम एवीएसएम वाईएसएम वीएम एडीसी, इस सम्मेलन के मुख्य अतिथि थे। एयर मार्शल रघुनाथ नंबियार पीवीएसएम एवीएसएम वीएम एंड बार एडीसी, पश्चिमी वायु सेना कमान ने वायु सेना प्रमुख की आगवानी की। आगमन पर वायु सेना प्रमुख को गार्ड ऑफ ऑनर दिया गया।
कमांडरों को संबोधित करते हुए वायु सेना प्रमुख ने कहा युद्ध संबंधी उच्च स्तरीय तैयारी की आवश्यकता है। वायुसेना को मजबूत वायु शक्ति बनने के लिए ढांचागत संरचना को विकसित करने की आवश्यकता है ताकि नई प्रौद्योगिकी को शामिल किया जा सके। उन्होंने सर्जिकल ऑपरेशन के दौरान कमान के पेशेवर प्रदर्शन की सराहना की। उन्होंने पश्चिमी वायु कमान के एयरोस्पेस सुरक्षा रिकॉर्ड की भी प्रशंसा की।
सम्मेलन के दौरान युद्ध संबंधी तैयारी तथा प्रशिक्षण के विश्लेषण पर विचार-विमर्श किया गया। वायु सेना प्रमुख के साथ श्रीमती कमलप्रीत धनोआ भी आई थीं, जो एयर फोर्स वाइफ्स वेलफेयर एसोसिएशन की अध्यक्ष हैं। श्रीमती लक्ष्मी नांबियार, अध्यक्ष एएफडब्ल्यूडब्ल्यूए  ने श्रीमती कमलप्रीत धनोआ की आगवानी की। श्रीमती कमलप्रीत धनोआ ने एएफडब्ल्यूडब्ल्यूए  बैठक की अध्यक्षता की।
आयुष
आयुष मंत्री कल पुणे में जनजातीय स्वास्थ्य सेवा के लिए प्राकृतिक चिकित्सा परियोजना का उद्घाटन करेंगे
गांधी जयंती के अवसर पर, आयुष राज्य मंत्री  श्री श्रीपद येसो नाइक वीडियो कॉन्फ्रेंस के माध्यम से कल पुणे, महाराष्ट्र में गोहेबुद्रुक के एक जनजातीय गांव में नेचुरोपैथी अस्पताल का उद्घाटन करेंगे। यह परियोजना क्षेत्र में जनजातीय समुदाय के रोगियों के लिए प्राकृतिक चिकित्सा और योग उपचार केन्द्र और साथ ही जनजातीय युवाओं के लिए एक प्रशिक्षण केन्द्र के रूप में कार्य करेगी जिसमें प्राकृतिक स्वास्थ्य और योग कौशल को उनके स्वास्थ्य कार्यों में शामिल किया जाएगा। यह इकाई आदिवासी स्वास्थ्य प्रथाओं का भी अध्ययन करेगी और जनजातीय स्वास्थ्य प्रथाओं का भंडार विकसित करेगी। महाराष्ट्र के जनजातीय विकास मंत्री श्री के.सी. पाडवी भी इस आयोजन में शामिल होंगे।
यह स्वास्थ्य सुविधा एनआईएन निदेशक और एकीकृत जनजातीय विकास परियोजना, गोदेगांव, पुणे के परियोजना अधिकारी के बीच हस्ताक्षरित समझौता ज्ञापन का परिणाम है, जिसके तहत योग और प्राकृतिक चिकित्सा अस्पताल की स्थापना के लिए जनजातीय स्कूल  परिसर सौंपे जाने की परिकल्पना की गई थी। इस परियोजना में इम्यून डेफिशिएंसी डिसऑर्डर के प्रबंधन के लिए क्षेत्र के आदिवासी समुदाय के रोगियों के लिए प्राकृतिक चिकित्सा और योग उपचार का उपयोग करने का विशेष आदेश है। यह प्राकृतिक चिकित्सा और योग अस्पताल सह प्रशिक्षण केन्द्र देश के बाकी हिस्सों के लिए मॉडल इकाई के रूप में काम करेगा।
गोहेबुद्रुक नेचुरोपैथी अस्पताल की 20 बिस्तरों के साथ ओपीडी और अस्पताल में भर्ती लोगों को संभालने की क्षमता है, जिसमें पुरुषों और महिलाओं के लिए अलग-अलग वार्ड, अच्छी तरह से सुसज्जित योगा हॉल, आहार केंद्र और प्राकृतिक उपचार की एक श्रेणी शामिल है।
उपर्युक्त इकाई मुख्य रूप से स्थानीय रूप से उपलब्ध संसाधनों के माध्यम से स्थानीय लोगों की पोषण संबंधी आवश्यकताओं पर ध्यान केंद्रित करेगी और प्राकृतिक चिकित्सा विज्ञान का उपयोग करते हुए स्व टिकाऊ स्वास्थ्य देखभाल मॉडल प्रदान करेगी। हेल्थ केयर सेंटर के रूप में काम करने के अलावा, यह युवा आदिवासी पुरुषों और महिलाओं को सरल प्राकृतिक उपचार देने के लिए प्रशिक्षण भी प्रदान करेगा जिससे लंबे समय में पूरे समुदाय को लाभ होगा। यह उन्हें स्वरोजगार के साथ-साथ नेचर क्योर और योग केंद्रों के साथ-साथ तंदुरूस्ती और स्पा उद्योग में रोजगार दिलाने में और सशक्त बना सकता है, जहाँ श्रम शक्ति की मांग बढ़ रही है।
रेल मंत्रालय
भारतीय रेल अपने यात्रियों को विश्व स्तरीय सुविधाएं प्रदान करने के लिएप्रतिबद्ध है
68,800 कोचों में लगाए गए जैव-शौचालयों की कुल संख्या 100 फीसदी की कवरेज के साथ 2,45,400 से भी अधिक हुई
200 रेलवे स्टेशनों को 2019-20 में पर्यावरण प्रबंधन प्रणाली का कार्यान्वयन आईएसओ: 14001 तक करने के लिए प्रमाणित किया गया
अपने यात्रियों को स्वच्छ वातावरण और सुगम यात्रा का अनुभव प्रदान करने के लिए भारतीय रेल ने स्वच्छ भारत, स्वच्छ रेल पहल के तहत कई अन्य कदम उठाए हैं
भारतीय रेल दुनिया के सर्वश्रेष्ठ रेल नेटवर्कों में से एक अपने नेटवर्क के माध्यम से अपने यात्रियों को विश्व स्तर की सुविधाएं प्रदान करने के लिए प्रतिबद्ध है। अपने यात्रियों को स्वच्छ वातावरण और सुगम यात्रा का अनुभव प्रदान करने के लिए भारतीय रेल ने ‘स्वच्छ भारत, स्वच्छ रेल’ पहल के अंतर्गत विभिन्न कदम उठाए हैं।
इनमें से कुछ महत्वपूर्ण कदम नीचे दिए गए हैं:
- 2019-20 के दौरान 14,916 रेल डिब्बों में 49,487 जैव-शौचालय लगाए गए। इसके साथ ही 100 फीसदी कवरेज के साथ 68,800 कोचों में लगाए गए जैव शौचालयों की संयुक्त संख्या 2,45,400 से अधिक हो गई है।
- 2 अक्टूबर 2019 को 150वीं गांधी जयंती के बाद से सिंगल यूज़ प्लास्टिक के किसी सामान का कोई उपयोग नहीं।
- रेलवे के प्रयासों को ध्यान में रखते हुए 'स्वच्छ कार्य योजना’ के कार्यान्वयन के लिए रेल मंत्रालय को किसी मंत्रालय द्वारा किए गए सर्वश्रेष्ठ प्रयास के लिए चुना गया, और भारत के राष्ट्रपति द्वारा 06 सितंबर 2019 को सम्मानित किया गया।
- 200 रेलवे स्टेशनों को 2019-20 में पर्यावरण प्रबंधन प्रणाली का कार्यान्वयन आईएसओ: 14001 तक करने के लिए प्रमाणित किया गया।
- एकीकृत मशीनीकृत सफाई का काम अब 953 स्टेशनों में प्रदान किया जाता है।
- स्वच्छता मानकों पर यात्री धारणा का स्वतंत्र, तीसरे पक्ष का सर्वेक्षण 2019-20 में 720 स्टेशनों पर किया गया जो पूर्व में 407 स्टेशनों के लिए किया गया था।
- राजधानी, शताब्दी, दूरंतो और अन्य महत्वपूर्ण लंबी दूरी की मेल / एक्सप्रेस रेलगाड़ियों सहित 1100 जोड़ी से अधिक रेलगाड़ियों में यात्रा के दौरान शौचालयों, दरवाजों, गलियारों और यात्री डिब्बों की सफाई के लिए ट्रेन पर हाउस कीपिंग सेवा  की सुविधा मौजूद है।
- 'कोच-मित्र' सेवा की मांग पर आधारित एसएमएस द्वारा समर्थित ओबीएचएस सेवा अब 1060 जोड़ी से अधिक ट्रेनों को कवर करेगी।
- एसी कोच के यात्रियों को दी जाने वाली चद्दरों की धुलाई की गुणवत्ता में सुधार के लिए मशीनीकृत लॉन्ड्री स्थापित की जा रही है। वित्त वर्ष 2019-20  में 8 मशीनीकृत लॉन्ड्री स्थापित।
- स्टेशनों में उत्पन्न प्लास्टिक कचरे को कम करने, पुनर्चक्रण करने और निपटाने के लिए एक पहल के रूप में, ज़ोनल रेलवे द्वारा प्लास्टिक बॉटल क्रशिंग मशीन  की स्थापना के लिए व्यापक नीतिगत दिशा-निर्देशों को लाया गया है। वर्तमान में, भारतीय रेलवे के कई जिला मुख्यालय रेलवे स्टेशनों सहित 229 स्टेशनों पर लगभग 315 पीबीसीएम लगाई गईं हैं।
- 2019-20  में 8 स्थानों पर स्वचालित डिब्बे धोने के संयंत्र  स्थापित किए गए हैं।
- स्टेशनों पर पानी भरने के समय को कम करने के लिए 2019-20  में 29 स्थानों पर त्वरित जल भरने की सुविधा स्थापित की गई है।
राष्ट्रीय वित्तीय रिपोर्टिंग प्राधिकरण
एनएफआरए ने सीए राजीव बंगाली पर पांच साल के प्रतिबंध के अलावा 5 लाख रुपये का जुर्माना लगाया
राष्ट्रीय वित्तीय रिपोर्टिंग प्राधिकरण  ने मैसर्स सुब्रमण्यम बंगाली एंड एसोसिएट्स, जो वित्त वर्ष 2016-17 के दौरान ट्राइलॉजिक डिजिटल मीडिया लिमिटेड  के सांविधिक लेखा परीक्षा के लिए सहयोगी साझीदार था, के सीए राजीव बंगाली द्वारा व्यावसायिक कदाचार के संबंध में कंपनी अधिनियम 2013  की धारा 132  के तहत आदेश जारी किया है। एनएफआरए ने उन्हें पांच लाख रुपये का जुर्माना लगाने के अलावा किसी भी कंपनी या निकाय कॉर्पोरेट के सांविधिक लेखा परीक्षक और आंतरिक लेखा परीक्षक के रूप में नियुक्ति को पांच साल के लिए प्रतिबंधित कर दिया है।
पेशेवर कदाचार की जांच में पायी गयी कुछ मुख्य खामियां इस प्रकार हैं:
- इस तथ्य के बावजूद कि टीडीएमएल के वित्तीय विवरणों में नकदी प्रवाह विवरण  शामिल नहीं था, लेखा परीक्षक ने नकदी प्रवाह विवरण की लेखा जांच की झूठी रिपोर्ट जमा की थी। लेखा परीक्षक ने फर्जी नकदी प्रवाह विवरण के साथ एनएफआरए को गुमराह करने का भी प्रयास किया था।
- वित्तीय विवरणों पर असंशोधित लेखापरीक्षण राय जारी करने में लेखा परीक्षक घोर लापरवाही कर रहा था और कंपनी की स्थिति के बारे में सत्य और निष्पक्ष दृष्टिकोण को नहीं दर्शाया गया था।
- टीडीएमएल ने 24.06 करोड़ रुपये के अन्य विविध व्यय को मान्यता दी थी और 14.87 करोड़ रुपये के विविध शेष राशि को बट्टे खाते में डाल दिया था, जो 71.43 करोड़ रुपये के कुल खर्च का 54.50 प्रतिशत था। इस तरह के खर्च पिछले साल के 1.28 करोड़ रुपये के समान मद के खर्च से 3041 प्रतिशत अधिक थे। लेखा परीक्षक इस तरह के असामान्य लेन-देन के बावजूद धोखाधड़ी के कारण गलत विवरण की संभावना के प्रति उचित सावधानी बरतने और पेशेवर संदेह बनाए रखने में विफल रहा था।
- परिचालन से राजस्व 51 करोड़ रुपये से घटकर 17.06 करोड़ रुपये हो गया, टीडीएमएल को 54.37 करोड़ रुपये का नुकसान हुआ, जिसके परिणामस्वरूप कुल मूल्य 58.89 करोड़ रुपये से घटकर 4.52 करोड़ रुपये हो गया और इन्वेंटरी 12.71 करोड़ रुपये से घटकर शून्य हो गयी – इन प्रतिकूल संकेतकों के बावजूद लेखा परीक्षक प्रबंधन की 'बढ़ती चिंताओं' की धारणा की उपयुक्तता के मूल्यांकन में लापरवाही कर रहा था।
- टीडीएमएल ने पर्याप्त भविष्य की कर योग्य आय की किसी निश्चितता के बिना 11.96 करोड़ रुपये की आस्थगित कर संपत्ति  को मान्यता दी, जिसके आधार पर इस तरह के डीटीए की वसूली की जा सकती थी। लेखापरीक्षक डीटीए की अनुपयुक्त मान्यता की रिपोर्ट करने में विफल रहा।
- लेखापरीक्षक ने लेखा-परीक्षण में बड़ी संख्या में मानकों का उल्लंघन किया था, तदनुसार, एक सूचीबद्ध कंपनी की लेखा-परीक्षा एक लापरवाही के साथ तथा औपचारिक तरीके से की गई थी।
- लेखापरीक्षक छ: लेखा मानकों का अनुपालन सुनिश्चित करने में विफल रहा।
- टीडीएमएल ने निर्दिष्ट बैंक नोटों में लेनदेन के विवरण के बारे में खुलासा नहीं किया, जो नवंबर 2016 में विमुद्रीकरण के बाद अनिवार्य आवश्यकता थी। इसी तरह टीडीएमएल ने संबंधित पक्ष  विवरण और लेनदेन के संबंध में पूर्ण विवरण नहीं दिया। अधिनियम के अनुसार महत्वपूर्ण प्रकटीकरण आवश्यकताओं का अनुपालन सुनिश्चित करने में लेखापरीक्षक घोर लापरवाही कर रहा था।
- लेखापरीक्षक ने झूठी रिपोर्ट दी थी कि टीडीएमएल, एक मीडिया और सिंडिकेट के रूप में कंटेंट का प्रबंधन करने वाली कंपनी है और आरबीआई अधिनियम 1934 की धारा 45 आईए के तहत गैर-बैंकिंग वित्त कंपनी के रूप में पंजीकृत है।
विस्तृत दंड आदेश को एनएफआरए वेबसाइट: https://nfra.gov.in पर देखा जा सकता है।
पर्यटन मंत्रालय
पर्यटन मंत्रालय और एलायंस एयर एविएशन लिमिटेड के बीच घरेलू भारतीय पर्यटन के प्रचार और विपणन के लिए सहयोग को लेकर समझौता ज्ञापन पर हस्ताक्षर किए गए
पर्यटन मंत्रालय ने पूरे देश में पर्यटन को बढ़ावा देने के लिए 17 फरवरी, 2022 को नई दिल्ली में मैसर्स एलायंस एयर एविएशन लिमिटेड  के साथ एक समझौता ज्ञापन पर हस्ताक्षर किए। पर्यटन मंत्रालय भारत को पर्यटन उत्पादक बाजारों में एक पसंदीदा पर्यटन स्थल के रूप में स्थापित करने के लिए प्रयासरत है, जबकि मेसर्स एलायंस एयर एविएशन लिमिटेड अपने विस्तृत घरेलू नेटवर्क के बल पर भारत में पर्यटन को बढ़ावा देने में महत्वपूर्ण भूमिका निभाता है। संयुक्त घरेलू प्रचार के सामान्य लक्ष्य को प्राप्त करने और पर्यटन बाजारों में पर्यटन मंत्रालय और एलायंस एयर एविएशन लिमिटेड के क्रियाकलापों में तालमेल की आवश्यकता पर विचार करने के लिए समझौता ज्ञापन पर हस्ताक्षर किए गए हैं।
पर्यटन मंत्रालय की ओर से अपर महानिदेशक सुश्री रूपिंदर बराड़ और मेसर्स एलायंस एयर एविएशन लिमिटेड की ओर से मुख्य कार्यकारी अधिकारी श्री विनीत सूद ने समझौता ज्ञापन पर हस्ताक्षर किए।
एलायंस एयर भारत सरकार की "क्षेत्रीय कनेक्टिविटी योजना"  को बढ़ावा देने में सबसे आगे है, जिसे प्रधानमंत्री की उड़ान-  योजना के तहत बढ़ावा दिया जा रहा है। मैसर्स एएएएल के सहयोग से एकीकृत विपणन और प्रचार की रणनीति के साथ-साथ एक समन्वित अभियानको पूरा करना इस समझौता ज्ञापन के उद्देश्यों में शामिल है। प्रचार के प्रयासों के विशिष्ट घटकों में प्रिंट और इलेक्ट्रॉनिक मीडिया में विज्ञापन, मेलों और प्रदर्शनियों में भागीदारी, सेमिनारों, कार्यशालाओं, रोड शो और इंडिया इवनिंग, ब्रोशर और संपार्श्विक का मुद्रण, ब्रोशर समर्थन/संयुक्त विज्ञापन, आतिथ्य कार्यक्रम के तहत मीडिया और पर्यटन व्यवसाय को देश में आने के लिए आमंत्रित करना आदि शामिल है। मंत्रालय इस समझौता ज्ञापन से लाभान्वित होने के लिए यात्रा पर्यटन क्षेत्र के हितधारकों को एक साथ लाएगा।
विज्ञान एवं प्रौद्योगिकी मंत्रालय
विज्ञान एवं प्रौद्योगिकी विभाग ने कोविड-19 पर स्टार्टअप के जरिये तकनीकी मैपिंग के लिए टॉस्कफोर्स का गठन किया
टास्क फोर्स डॉयग्नोस्टिक, टेस्टिंग, स्वास्थ्य देखभाल संबंधी तकनीक व उपकरण मुहैया कराने को लेकर बाजार आधारित समाधान की दिशा में काम करेगा
विज्ञान एवं प्रौद्योगिक विभाग  कोरोना वायरस से संबंधित मसलों से निपटने के लिए उपयुक्त तकनीकी विकसित करने और भारत में निर्माण के लिए एक प्रयास का समन्वय कर रहा है। साथ ही नए और विकसित किए सॉल्यूसंस अधिक प्रासंगिक हैं ताकि देश को कोविड-19 महामारी से उत्पन्न होने वाली समस्याओं के लिए तैयार किया जा सके।
डीएसटी ने शोध एवं विकास प्रयोगशालाओं, अकादमिक संस्थाओं, स्टॉर्टअप्स और एमएसएमई को मिलाकर से एक कोविड-19 टास्क फोर्स का गठन किया है जिससे डॉयग्नोस्टिक, टेस्टिंग, स्वास्थ्य देखभाल संबंधी तकनीक व उपकरण मुहैया कराने को लेकर बाजार आधारित सॉल्यूसंस प्रदान किये जा सके।
इनमें मास्क और अन्य सुरक्षात्मक सामाग्री शामिल हैं। मसलन इसमें सैनिटाइजर, स्क्रीनिंग के लिए किफायती किट्स, वेंटीलेटर और ऑक्सिजनेटर, ट्रैकिंग और निगरानी के लिए डेटा एनालिटिक्स, और कोरोना वायरस को फैलने से रोकने के लिए इंटरनेट आधारित समाधान, आर्टिफिशियल इंटेलिजेंस को विकसित करना शामिल है।
टास्क फोर्स में डीएसटी, जैव प्रौद्योगिकी विभाग , भारतीय चिकित्सा अनुसंधान परिषद , इलेक्ट्रॉनिक्स और सूचना प्रौद्योगिकी मंत्रालय, वैज्ञानिक और औद्योगिक अनुसंधान परिषद , अटल इनोवेशन मिशन , सूक्ष्म, लघु और मध्यम उद्यम मंत्रालय , स्टार्टअप इंडिया और अखिल भारतीय तकनीकी शिक्षा परिषद  के प्रतिनिधि शामिल हैं। टास्क फोर्स सबसे तेज तर्रार स्टार्टअप्स की पहचान करने के लिए है, जिन्हें वित्तीय या अन्य मदद की आवश्यकता हो सकती है या तेजी से बड़े पैमाने पर मांग या संपर्क करने की आवश्यकता होगी, उन्हें टास्क फोर्स मदद मुहैया कराएगी।
संबंधित मंत्रालयों और विभागों के नोडल अधिकारियों से कोविड-19 के किसी भी महत्वपूर्ण पहलू के लिए प्रौद्योगिकी समाधान रखने वाले स्टार्टअप्स और उनके द्वारा समर्थित अन्य संस्थाओं से जुड़ी जानकारी प्राप्त करने की प्रक्रिया को व्यक्तिगत रूप से तेज करने का अनुरोध किया गया है।
तेजी से विकास, विनिर्माण और प्रासंगिक प्रौद्योगिकी विकल्पों को लेकर इस्तेमाल किए जा रहे तंत्र के हिस्से के रूप में, डीएसटी ने पहले ही दो अलग-अलग प्रस्ताव आमंत्रित किए हैं, जिनमें क्रमशः विज्ञान और इंजीनियरिंग अनुसंधान बोर्ड  एवं प्रौद्योगिकी विकास बोर्ड  के तहत हैं। इससे नए और मौजूदा समाधान दोनों के वैज्ञानिक समाधान और वाणिज्यिक विनिर्माण की दिशा में मदद मुहैया कराई जा सकती है।
रक्षा मंत्रालय
रक्षा मंत्री श्री राजनाथ सिंह 22-23 नवंबर को कंबोडिया की अपनी यात्रा के दौरान आसियान डिफेंस मिनिस्टर्स प्लस बैठक एवं भारत-आसियान रक्षा मंत्रियों की बैठक में भाग लेंगे
कंबोडिया के उप प्रधानमंत्री तथा राष्ट्रीय रक्षा मंत्री समदेच पिचे सेना टीईए बान्ह के निमंत्रण पर रक्षा मंत्री श्री राजनाथ सिंह 22 नवंबर से 23 नवंबर, 2022 तक कंबोडिया की आधिकारिक यात्रा करेंगे। आसियान डिफेंस मिनिस्टर्स प्लस  के अध्यक्ष के रूप में कंबोडिया सिएम रीप, कंबोडिया में 9वीं वार्षिक बैठक की मेजबानी कर रहा है और रक्षा मंत्री 23 नवंबर, 2022 को इसको संबोधित करेंगे। वह कंबोडिया के प्रधानमंत्री से भी मुलाकात करेंगे।
भारत-आसियान संबंधों के 30 साल पूरे होने के उपलक्ष्य में भारत और कंबोडिया 22 नवंबर 2022 को श्री राजनाथ सिंह की अध्यक्षता में पहली भारत-आसियान रक्षा मंत्रियों की बैठक की सह-अध्यक्षता करेंगे। बैठक के दौरान भारत-आसियान साझेदारी को बढ़ावा देने के लिए विभिन्न पहलों की घोषणा करने की योजना है।
भारत 1992 में आसियान का संवाद भागीदार बना और 12 अक्टूबर, 2010 को वियतनाम के हनोई में एडीएमएम-प्लस का उद्घाटन किया गया। वर्ष 2017 से एडीएमएम-प्लस मंत्रियों की सालाना बैठक आसियान और प्लस देशों के बीच संवाद एवं सहयोग को आगे बढ़ाने के लिए होती रही है। भारत और आसियान ने नवंबर 2022 में अपने संबंधों को 'व्यापक रणनीतिक साझेदारी' तक बढ़ा दिया है।
एडीएमएम-प्लस बैठक और भारत-आसियान रक्षा मंत्रियों की बैठक के अलावा रक्षा मंत्री भाग लेने वाले देशों के रक्षा मंत्रियों के साथ द्विपक्षीय चर्चा करेंगे। वार्ता के दौरान श्री राजनाथ सिंह रक्षा सहयोग मामलों पर एवं साझा तौर पर लाभप्रद संबंधों को और मजबूत करने के तरीकों पर चर्चा करेंगे।
उप राष्ट्रपति सचिवालय
माननीय उपराष्ट्रपति ने बुद्ध पूर्णिमा की पूर्वसंध्या पर देशवासियों को शुभकामनाएं दीं
भारत के उपराष्ट्रपति, श्री एम वेंकैया नायडू ने बुद्ध पूर्णिमा के शुभ अवसर पर देशवासियों को बधाई दी है। उनका शुभकामना संदेश निम्न है-
“भगवान बुद्ध की जन्म जयंती, बुद्ध पूर्णिमा के पावन अवसर पर देशवासियों को शुभकामनाएं देता हूं।
सम्यक आचरण में भगवान बुद्ध द्वारा प्रतिपादित अष्टांग मार्ग तथा व्यवहार में पंचशील के अनुसरण से ही मानवता संसार के चार आर्य सत्यों का समाधान कर, आध्यात्मिक उत्कर्ष प्राप्त कर सकती है। भगवान बुद्ध का सत्य, शांति और करुणा का संदेश सदैव मानवता का मार्गदर्शन करता रहेगा।
कोविड महामारी की अवधि में भगवान बुद्ध का स्नेह और करुणा का शाश्वत संदेश कहीं अधिक प्रासंगिक है, कि हम सहिष्णुता से समाज को संगठित रखें, सहानुभूति के भाव से जरूरतमंदों की हर संभव सहायता करें। इस महामारी में अपनी चिंता किए बिना समाज के स्वास्थ्य और सुरक्षा के प्रहरियों के प्रति कृतज्ञता का भाव रखें।
प्रधानमंत्री कार्यालय
ग्लोबल इंफ्रास्ट्रक्चर एंड इन्वेस्टमेंट  और इंडिया- मिडिल ईस्ट- यूरोप इकोनॉमिक कॉरिडोर  के लिए भागीदारी
प्रधानमंत्री श्री नरेन्द्र मोदी और अमेरिका के राष्ट्रपति महामहिम श्री जो बाइडेन ने नई दिल्ली में जी20 शिखर सम्मेलन से इतर 9 सितंबर, 2023 को ग्लोबल इंफ्रास्ट्रक्चर एंड इन्वेस्टमेंट  और इंडिया-मिडिल ईस्ट-यूरोप इकोनॉमिक कॉरिडोर  पर हुए एक विशेष कार्यक्रम की संयुक्त रूप से अध्यक्षता की।
इस आयोजन का उद्देश्य भारत, मध्य पूर्व और यूरोप के बीच बुनियादी ढांचे के विकास के लिए निवेश को बढ़ावा देना और इसके विभिन्न आयामों में संपर्क को मजबूत बनाना है।
इस कार्यक्रम में यूरोपीय संघ, फ्रांस, जर्मनी, इटली, मॉरीशस, संयुक्त अरब अमीरात और सऊदी अरब के नेताओं के साथ-साथ विश्व बैंक ने भी भागीदारी की।
पीजीआईआई एक विकास संबंधी पहल है जिसका उद्देश्य विकासशील देशों में बुनियादी ढांचे की कमियों को दूर करने के साथ-साथ वैश्विक स्तर पर एसडीजी पर प्रगति में तेजी लाने में मदद करना है।
आईएमईसी में भारत को खाड़ी क्षेत्र से जोड़ने वाला एक ईस्टर्न कॉरिडोर और खाड़ी क्षेत्र को यूरोप से जोड़ने वाला एक नॉर्दर्न कॉरिडोर शामिल है। इसमें रेलवे और जहाज-रेल पारगमन नेटवर्क और सड़क परिवहन मार्ग शामिल होंगे।
अपने संबोधन में, प्रधानमंत्री ने भौतिक, डिजिटल और वित्तीय संपर्क के महत्व पर प्रकाश डाला। उन्होंने कहा कि आईएमईसी से भारत और यूरोप के बीच आर्थिक एकीकरण को बढ़ावा देने में मदद मिलेगी।
आईएमईसी से संबंधित एमओयू पर भारत, अमेरिका, सऊदी अरब, संयुक्त अरब अमीरात, यूरोपीय संघ, इटली, फ्रांस और जर्मनी द्वारा हस्ताक्षर किए गए।
प्रोजेक्ट-गेटवे-मल्टीलेटर-एमओयू को देखने के लिए यहां पर क्लिक करें
वस्त्र मंत्रालय
श्री पीयूष गोयल ने 2030 तक 250 अरब डॉलर के कपड़ा उत्पादन और 100 अरब डॉलर के निर्यात लक्ष्य को हासिल करने के रोडमैप पर चर्चा की
भारत को वैश्विक बाजार में स्थापित करने के लिए सामूहिक प्रतिबद्धता की ज़रूरत: श्री गोयल, कपड़ा मंत्रालय के चिंतन शिविर में
केंद्रीय वस्त्र, उपभोक्ता मामले, खाद्य एवं सार्वजनिक वितरण और वाणिज्य एवं उद्योग मंत्री श्री पीयूष गोयल ने 2030 तक 250 अरब डॉलर के कपड़ा उत्पादन और 100 अरब डॉलर के निर्यात लक्ष्य को हासिल करने के रोडमैप पर चर्चा की।
वस्त्र मंत्रालय द्वारा आयोजित चिंतन शिविर के दौरान अधिकारियों और कर्मचारियों के साथ बातचीत करते हुए श्री गोयल ने कपड़ा क्षेत्र को और अधिक जीवंत बनाने के लिए समग्र दृष्टिकोण अपनाने पर जोर दिया ताकि वैश्विक प्रतिस्पर्धा के लिए इसे तैयार किया जा सके। उन्होंने अधिकारियों से इनोवेटिव आइडिया सोचने को कहा और बेहतर सेवा वितरण के लिए संस्थागत ढांचे को सुव्यवस्थित करने के महत्व के बारे में बताया।
वस्त्र मंत्रालय ने इस क्षेत्र से संबंधित विभिन्न मुद्दों पर विचार-मंथन के लिए 18 जुलाई को चिंतन शिविर का आयोजन किया।
इस सत्र का उद्घाटन केंद्रीय वस्त्र राज्य मंत्री श्रीमती दर्शना जरदोश ने किया। उन्होंने देश के आर्थिक विकास में कपड़ा क्षेत्र के महत्व पर बात की और इस वैल्यू चेन में शामिल सभी क्षेत्रों में विकास को बढ़ावा देने पर सामूहिक रूप से ध्यान केंद्रित करने की ज़रूरत बतलाई।
उन्होंने उल्लेख किया कि यह चिंतन शिविर इस क्षेत्र से संबंधित महत्वपूर्ण मुद्दों पर सामूहिक रूप से विचार-विमर्श करने और समाधान खोजने का एक मंच है। इससे वस्त्र मंत्रालय के अंतर्गत आने वाले सभी कार्यालयों के बीच बेहतर समझ और समन्वय को बढ़ावा देने में भी मदद मिलेगी।
दिन भर चले इस चिंतन शिविर में वस्त्र मंत्रालय के साथ-साथ देश भर के क्षेत्रीय कार्यालयों के अधिकारियों ने भाग लिया।
इस दौरान पांच थीम पर समूहों के विचार-मंथन सत्र आयोजित किए गए। ये थीम रहीं - निर्यात को बढ़ावा देना, साइज़ और स्केल पर निवेश निर्माण, सस्टैनेबिलिटी, प्राकृतिक से मानव निर्मित फाइबर की ओर तथा सेवा वितरण में सुधार। संबंधित समूहों द्वारा विशिष्ट सुझाव और समस्याओं के समाधान देते हुए विस्तृत प्रस्तुतियां दी गईं। क्षमता निर्माण आयोग के प्रतिनिधियों द्वारा आयोजित टीम बिल्डिंग सत्र ने प्रतिभागियों के बीच संचार और बातचीत बढ़ाने का मौका भी प्रदान किया।
लाइफस्टाइल कोच और प्रेरक वक्ता श्री गौर गोपाल दास और कामा आयुर्वेद के सीईओ तथा सह-संस्थापक श्री विवेक साहनी ने प्रतिभागियों को संबोधित किया और अपने दृष्टिकोण तथा अनुभव साझा किए।
रक्षा मंत्रालय
वाइस एडमिरल अजीत कुमार पी ने पश्चिमी नौसेना कमान के फ्लैग ऑफिसर कमांडिंग- इन- चीफ का पदभार संभाला
वाइस एडमिरल अजीत कुमार पी, पीवीएसएम, एवीएसएम, वीएसएम ने आज 31 जनवरी 2019 को मुंबई में पश्चिमी नौसेना कमान के फ्लैग ऑफिसर कमांडिंग-इन-चीफ का पदभार संभाला। उन्होंने वाइस एडमिरल गिरीश लूथरा पीवीएसएम, एवीएसएम, वीएसएम, एडीसी का स्थान लिया है, जो भारतीय नौसेना में लगभग चार दशकों के शानदार कैरियर के बाद सेवानिवृत्त हुए हैं। नौसेना एयर स्टेशन शिकारा में एक शानदार रस्मी परेड में निवर्तमान और नए कमांडिंग-इन-चीफ को औपचारिक गार्ड ऑफ ऑनर दिया गया। इसके बाद वाइस एडमिरल अजीत कुमार पी निवर्तमान कमांडिंग-इन-चीफ से औपचारिक रूप से नौसेना की कमान संभालने के लिए पश्चिमी नौसेना कमान मुख्यालय गए।
सैनिक स्कूल कझाकूटम और राष्ट्रीय रक्षा अकादमी के पूर्व छात्र वाइस एडमिरल अजीत कुमार पी को 01 जुलाई 1981 को भारतीय नौसेना में कमीशन किया गया था। मिसाइल और तोप विशेषज्ञ के रूप में फ्लैग अधिकारी ने देश और विदेश में युद्धपोतों की सेवा की है। एडमिरल अजीत कुमार पी को दो विदेशी युद्धपोतों सहित छह युद्धपोतों की कमान संभालने का दुर्लभ गौरव प्राप्त है। इनमें गाइडेड मिसाइल कोरवेट आईएनएस कुलिश, गाइडेड मिसाइल फ्रिगेट आईएनएस तलवार, गाइडेड मिसाइल विध्वंसक आईएनएस मुंबई और आईएनएस मैसूर शामिल हैं। अधिकारी ने नौसेना उच्च कमान पाठ्यक्रम पूरा कर लिया है और प्रतिष्ठित नेवल वॉर कॉलेज, न्यूपोर्ट, अमेरिका के पूर्व छात्र भी हैं। एडमिरल ने प्रारंभिक विशेषज्ञ और कमान नियुक्तियों में पश्चिमी नौसेना कमान में बड़े पैमाने पर सेवा की है। वह पश्चिमी नौसेना कमान के चीफ स्टाफ ऑफिसर  भी रहे हैं।
वाइस एडमिरल अजीत कुमार पी पूर्वी बेड़े के फ्लैग ऑफिसर कमांडिंग, गनरी और मिसाइल ट्रेनिंग स्कूल के कमांडिंग ऑफिसर - आईएनएस द्रोणाचार्य, आईएचक्यू मंत्रालय  में सहायक कार्मिक  के सहायक और चीफ ऑफ स्टाफ के रूप में काम कर चुके हैं। 13 दिसंबर को वाइस एडमिरल के पद पर पदोन्नत, वह एझिमाला में प्रतिष्ठित भारतीय नौसेना अकादमी के कमांडेंट रहे हैं। उनके कार्यकाल में उच्च संयुक्त रक्षा प्रबंधन में व्यापक अनुभव भी शामिल है, जहां उन्होंने मुख्यालय आईडीएस में डिप्टी चीफ ऑफ इंटीग्रेटेड डिफेंस स्टाफ  और डिप्टी चीफ ऑफ इंटीग्रेटेड डिफेंस स्टाफ  के रूप में काम किया है। वे अपनी पिछली नियुक्ति में नौसेना मुख्यालय, नई दिल्ली में वाइस चीफ ऑफ नेवल स्टाफ थे। उनकी सेवा के लिए उन्हें 2006 में विशिष्ट सेवा पदक, 2014 में अति विशिष्ट सेवा पदक और भारत के माननीय राष्ट्रपति द्वारा 2019 में परम विशिष्ट सेवा पदक से सम्मानित किया गया।